Á mvús mim̀bú mə̄wóm mə́bɛ̄ yā Salomóŋ á ngālóŋ Ndá Ǹtondôbə ai ndá dzīē nyémēn, 2ńdɔ a ngábad dúgán mǎn lōŋ bə́tísɔ̌n Hiram a ngávə́ nyē ǎ ngatoe bɔ́n bə́ Ísraɛ̂l étēde. 3Ńdɔ Salomóŋ[ 17] á ngākə̄ á Hamath­ Tsova, a fadí dzāl tē. 4A mǎn kǒm Tadmor á ńkōd ǹnam ai bətísɔn bə́ ákúmá bə́sə̄ yā á ngālóŋ á Hamath. 5A mǎn fə lóŋ Beth Horôn yā âkoé ai Beth Horôn yǎ á ńkiɛ́, bətísɔn mə́ndá ­mə́kɔ́g ai miǹgungúl mim̀fim ai mim̀bɛ́ mí óngóla, ai bifɛdəga, 6ai Baalath fə dzam də́dā ai bə́tísɔn bə́ akúmá yā á ngābə́ bələ́, ai bətísɔn bíkálíg bə́sə, ai bətísɔ̌n bikabilí. Ńdɔ Salomóŋ á ngālóŋ é dzóm ésə a ngádiŋ á Yērúzalɛm, á Libáŋ, ai á miǹnam mísə̄ yā édzóē dzíé. 7Bod bəvɔ́g bə́ ngálígī ábə Hitít, Amorít, Perizít, Hivít, ai Yébuzit, á bə́ ngábə́ kig bǒd yā Ísraɛ̂l. 8Á zāŋ é mvɔŋ bod dzābán é ngālígī á mvús dzābán á sí tě, ébá bɔ́n bə́ Ísraɛ̂l bá ndzí kig dzâ, ńdɔ Salomóŋ á nɔŋ bod́ étē ǎ ngalóm bɔ̄ á bīsíé mə́túg a zaa kwí ámōs yə aná. 9Hədá, á zāŋ bɔ́n bə́ Ísraɛ̂l, Salomóŋ á ndzí kig bɔ́ lóm á bīsíé bəlɔ̌[18], amú bə́ ngábə́ bəzimbi, bədzóē bəbɛ́d bikálíg, ai bədzóé bikálíg ai bəbɛ́d bikabilí bóé. 10Táŋ bədzóē bə́ngɔ́mɔna bə́ ńkúkúmá Salomóŋ nyī: bod miǹtɛd míbɛ̄ ai məwóm mə́tán, ḿbɔ̄ bə́ dzóege ayɔŋ. 11Ńdɔ Salomóŋ á ngākódo ai ngɔn Farawóŋ á tísɔn Dávid, a bɛ́də́ ai dzɔ á é ndá yǎ á ngālóŋ nyē amú ā dzô nâ: “Miníngá wama ǎ yəǎn kig tɔbɔ á ndá Dāvid, ǹkúkúmá Ísraɛ̂l, amú bitɔbɔgɔ bítē bí nə́ míḿfúfúb bitɔbɔgɔ yā árə́ka Ǹtondôbə a ngányían.” 12Ńdɔ Salomóŋ á ngāvə́ Ǹtondôbə mə́túnuŋa bádígi álatâr Ǹtondôbə yā ngákom á ńsə̌ŋ yā ḿbɛ̄ sí.